Covid-19-statistieke: Positiwiteitskoers effens op(Foto: EMMANUEL CROSET/AFP) Die Nasionale Instituut vir Oordraagbare Siektes (Nios) sê 3 628 nuwe gevalle van die koronavirus is aangemeld wat ŉ positiwiteitskoers van 9,2% verteenwoordig. Dié koers is effens hoër vergeleke met die vorige verslag (8,2%). Die sewedaggemiddeld staan tans op 8,8%, laer as die gemiddelde 9,1% van die vorige dag. Nog 213 sterftes is intussen aangemeld, waarvan 22 in die afgelope 24 tot 48 uur plaasgevind het. Die departement van gesondheid het gesê weens ŉ voortgesette oudit wat aan die gang is, kan daar ŉ agterstand wees in die aantal sterftes wat aangemeld is. Die land se dodetal staan nou op 96 502 met minstens 3 631 642 mense in Suid-Afrika wat in dié stadium reeds Covid-19 opgedoen het. Wat hospitalisasies betref, is nog 128 Covid-19-pasiënte sedert die vorige verslag in ’n hospitaal in Suid-Afrika opgeneem. Altesame 4 455 pasiënte word tans vir Covid-19 in die hospitaal behandel. Die meeste nuwe gevalle is in Gauteng (34%) en die Wes-Kaap (15%) aangemeld, gevolg deur KwaZulu-Natal (14%). Daar is tans 43 514 aktiewe gevalle van Covid-19 in Suid-Afrika en tot dusver het 3 491 626 mense van die virus herstel. Meer as 30,3 miljoen inentings is tot dusver gedoen.